**A Kőbányai Önkormányzat tájékoztatása a koronavírussal kapcsolatos intézkedésekről**

Magyarország Kormánya a koronavírus elleni védekezés elősegítése érdekében **veszélyhelyzetet** hirdetett ki. A Kőbányai Önkormányzat kiemelt fontosságot tulajdonít a megelőzésnek és ezzel kapcsolatban az egyén felelős magatartásának. Minden kőbányai polgár szíves együttműködését kérjük abban, hogy a jogszabályi kötelezettségeken is túl az egymásra való odafigyelés, a segítségnyújtás és a felelős önkorlátozás révén mérsékelhessük a járvánnyal kapcsolatos kockázatokat.

Alapelvként fogalmaztuk meg, hogy a lehetőségekhez mérten **csökkenteni kell az egyének érintkezésével járó kockázatokat**, fel kell függeszteni minden olyan közösségi összejövetelt, amelynek a működése nem elengedhetetlen.

Az Önkormányzat és intézményei **felfüggesztik minden rendezvényüket, programjukat, összejövetelüket** (például „Szeretnék Önnek is adni virágot”, Kőbányai Halmajális, nyugdíjasüdülés tavaszi turnusai, „Mozdulj Kőbánya!” programsorozat stb.). Ugyanezt javasoljuk minden kerületi szervezetnek, közösségnek.

**Zárva tart** a Körősi Csoma Sándor Kőbányai Kulturális Nonprofit Kft. valamennyi intézménye, a Kocsis Sándor Sportközpont, a Bárka Kőbányai Humánszolgáltató Központ Család- és Gyermekjóléti Központja és Szolgálata, valamint a közösségi házai.

**Zárva tartanak a kőbányai bölcsődék, óvodák**

A koronavírus-járvánnyal összefüggő kormányzati intézkedésekkel összhangban, a gyermekek és a családok egészségének védelme érdekében a Kőbányai Önkormányzat fenntartásában működő bölcsődék 2020. március 16-ától, az óvodák 2020. március 17-étől zárva tartanak.

Az óvoda a hiányzást igazolt távollétnek minősíti.

Az egyházi, alapítványi és magánóvodák, bölcsődék esetében a jogszabályok figyelembevételével a fenntartó dönt a nyitva tartásról.

**Gyermekétkeztetés**

Az Önkormányzat az iskolák és óvodák zárva tartása alatt a rendszeres gyermekvédelmi kedvezményben részesülők részére biztosítja a szociális gyermekétkeztetést. Az előre csomagolt ételt a Kőbányai Szent László Általános Iskola (1105 Budapest, Szent László tér 1.) konyháján vehetik át a szülők, gondviselők. Az igényeket a 06 1 4338 336-os vagy a 06 1 4338 342-es telefonszámokon lehet leadni a gyermek neve, születési ideje, intézménynév, telefonszám és a szakorvos által javasolt esetleges diéta megadásával.

Annak érdekében, hogy a szülőket ne terhelje fizetési kötelezettség az igénybe nem vett étkezés után, 2020. március 16-án törlésre került a március 17-től kezdődő időszakra vonatkozó valamennyi korábbi étkezési igény a MultiSchool rendszerben.

**Háziorvosi, gyermek-háziorvosi, fogorvosi ellátás**

Felhívjuk a figyelmet, hogy az emberi erőforrások miniszterének intézkedése szerint az **egészségügyi intézményekben** ellátás csak akkor nyújtható, ha arra **sürgős szükség miatt** (életveszély vagy tartós egészségkárosodás elkerülése érdekében) kerül sor. A fertőzésveszély elkerülése érdekében előnyben kell részesíteni az orvossal történő **telefonos távkonzultációt**, valamint az **e-recept** írását.

Ezen intézkedés érvényes a járóbeteg-szakellátásra és a kórházi ellátásra is.

Az **idősek fokozott védelme** érdekében a nappali ellátást biztosító intézmények működését az Önkormányzat felfüggesztette, ugyanakkor a házi segítségnyújtás és az étkezés továbbra is biztosított. A nappali ellátás keretében étkezők az ebédet ételhordóval tudják igénybe venni.

**Figyeljünk egymásra**, a környezetünkben élőkre, az idős emberekre, a segítségre szorulókra! Gondoljunk a járvány miatt esetlegesen felügyelet nélkül maradó háziállatokra is!

A Kőbányai Polgármesteri Hivatalban a **személyes** **ügyfélfogadás korlátozott**, az erről szóló részletes tájékoztatás a [www.kobanya.hu](https://www.kobanya.hu/docs/kobanya/hu/news/193970.pdf?v=e65854ec7e3429926c7e00be0d3b372a) honlapon megtekinthető. Házasságkötésre csak kistermes formában van lehetőség.

Az Önkormányzat folyamatos tájékoztatást nyújt a lakosságot érintő információkról, valamint az intézkedéseiről. További tájékoztatás kérhető az Önkormányzat hivatal@kobanya.hu e-mail címén, valamint a 06 1 4338 100-as központi telefonszámon.

A koronavírussal kapcsolatos **aktuális információk** elérhetők a [www.koronavirus.gov.hu](http://www.koronavirus.gov.hu) honlapon.

Budapest, 2020. március 16.

D. Kovács Róbert Antal

Kőbánya polgármestere